Twitter’dagi foydalanuvchilar profili Facebook’nikiga o‘xshash bo‘lib qoldi

Twitter mikrobloglar servisining veb-versiyasida foydalanuvchilar haqida ko‘proq ma’lumotni ifoda etuvchi yangi dizayn paydo bo‘ldi. Bu haqda TJournal xabar berdi.

 Skrinshot: TJournal
Yangi dizaynda foydalanuvchi profili yanada kattaroq hajmga ega bo‘lib, endi mushtariylar uning eng yaxshi “tvit”larini ko‘rishi mumkin. Akkaunt egasi o‘zining ma’lum bir “tvit”ini eng yuqoriga “osib” qo‘yishi mumkin. Yangiliklar tasmasini uch xil variantda ko‘rish imkoniyati mavjud: faqat tvitlar, foto va videoli yozuvlar hamda boshqa foydalanuvchilarning javoblarini ham o‘z ichiga olgan barcha “tvit”lar.
Twitter profillarining yangi ko‘rinishi bir necha hafta ichida barcha foydalanuvchilar akkauntida aks etadi.
Eslatib o‘tamiz, yaqinda ba’zi foydalanuvchilarda profil ko‘rinishi va “retvit” tugmasi o‘zgarib qolgan, shuningdek, Twitter’ning iOS va Android dasturida har bir tvit necha marta ko‘rilgani aks eta boshlagan edi.